# การพักรบในสงครามอิสราเอล–ฮะมาส พ.ศ. 2568
อิสราเอลและฮะมาสตกลงกันเกี่ยวกับข้อเสนอการสงบศึกและแลกเปลี่ยนเชลยศึก เพื่อยุติสงครามอิสราเอล–ฮะมาส เมื่อวันที่ 15 มกราคม ค.ศ. 2025 โดยมีผลต่อมาวันที่ 19 มกราคม ข้อเสนอนี้ได้รับการร่างขึ้นครั้งแรกโดยผู้ไกล่เกลี่ยจากสหรัฐอเมริกา อียิปต์ และกาตาร์ ซึ่งได้รับการรับรองจากกลุ่มฮะมาสเมื่อวันที่ 5 พฤษภาคม 2024 และนำเสนอโดยประธานาธิบดีโจ ไบเดิน ของสหรัฐ เมื่อวันที่ 31 พฤษภาคม ในเดือนมกราคม 2025 ข้อเสนอที่คล้ายกับฉบับร่างได้รับการรับรองจากทั้งอิสราเอลและกลุ่มฮะมาส ข้อเสนอนี้เป็นการดำเนินการ 3 ขั้นตอน โดยเริ่มด้วยการพักรบ 6 สัปดาห์ การปล่อยตัวชาวอิสราเอลทั้งหมดที่ถูกจับเป็นตัวประกันในฉนวนกาซา เพื่อแลกกับชาวปาเลสไตน์บางส่วนที่ถูกอิสราเอลจับไว้ การพักรบอย่างถาวร การถอนตัวของอิสราเอลออกจากฉนวนกาซา และกระบวนการฟื้นฟูที่กินเวลานาน 3 ถึง 5 ปี

ในระยะแรก ฮะมาสจะปล่อยตัวชาวอิสราเอลจำนวน 33 คน (ส่วนใหญ่เป็นเด็กและผู้หญิง) โดยแลกกับการที่อิสราเอลปล่อยตัวชาวปาเลสไตน์ 30–50 คน (เริ่มจากกลุ่มเด็กและผู้หญิงก่อน) ต่อทุก ๆ ชาวอิสราเอลที่ได้รับการปล่อยตัว ในช่วงแรก อิสราเอลจะต้องอนุญาตให้มีการช่วยเหลือด้านมนุษยธรรมในปริมาณ "เพียงพอ" อนุญาตให้ชาวปาเลสไตน์ที่พลัดถิ่นกลับบ้าน และเริ่มถอนกำลังออกจากฉนวนกาซา เป็นระยะ ในระหว่างการหยุดยิงระยะแรก การเจรจาจะเริ่มขึ้นระหว่างทั้งสองฝ่ายเพื่อยุติการสู้รบอย่างถาวรมากขึ้น ในระยะที่สอง อิสราเอลจะยอมรับการพักรบถาวร ส่วนฮะมาสจะปล่อยตัวตัวประกันชายที่ยังมีชีวิต ทั้งพลเรือนและทหาร เพื่อแลกเปลี่ยนกับนักโทษชาวปาเลสไตน์ ในระยะที่สาม ร่างของตัวประกันชาวอิสราเอลที่เสียชีวิตจะได้รับการส่งกลับภูมิลำเนา ภายใต้ข้อเสนอวันที่ 5 พฤษภาคม อิสราเอลจะให้คำมั่นที่จะยกเลิกการปิดล้อมฉนวนกาซา อย่างไรก็ตามคำมั่นนี้ไม่มีอยู่ในข้อเสนอวันที่ 31 พฤษภาคม

เมื่อวันที่ 10 มิถุนายน คณะมนตรีความมั่นคงแห่งสหประชาชาติ สนับสนุนข้อเสนอดังกล่าวในฐานะมติ 2735 ในช่วงปลายเดือนมิถุนายน 2024 เบนจามิน เนทันยาฮู นายกรัฐมนตรีอิสราเอลกล่าวว่าอิสราเอลเปิดกว้างสำหรับการหยุดยิงบางส่วนเท่านั้น ซึ่งไม่รวมถึงการยุติสงครามในฉนวนกาซา ในขณะเดียวกัน รัฐบาลเนทันยาฮูถูกกล่าวหาว่าพยายามล้มเลิกการเจรจาพักรบ ในทางกลับกัน เจ้าหน้าที่ระดับสูงของสหรัฐฯ จอห์น เคอร์บี และแอนโทนี บลิงเคน กล่าวหาฮะมาสว่าเป็นสาเหตุให้ไม่สามารถบรรลุข้อตกลงตัวประกันและการพักรบได้อย่างต่อเนื่อง

ข้อตกลงดังกล่าวบรรลุผลสำเร็จผ่านการเจรจาที่มีสหรัฐอเมริกา อียิปต์ และกาตาร์เป็นตัวกลาง ซีเอ็นเอ็นรายงานว่าทั้งฝ่ายบริหารของไบเดิน และฝ่ายบริหารชุดใหม่ของดอนัลด์ ทรัมป์ ประธานาธิบดีสหรัฐที่ดำรงตำแหน่งต่อจากเขา มีบทบาทเท่าเทียมกัน โดยบทบาทของฝ่ายบริหารชุดก่อนดำเนินการโดย เบรตต์ แม็กเกิร์ก ผู้เจรจาจากตะวันออกกลาง และทั้งสองเต็มใจที่จะทำงานร่วมด้วยความประนีประนอม เนื่องจากต้องการหาทางออกก่อนที่ทรัมป์จะเข้ารับตำแหน่ง ก่อนจะสรุปผล ทรัมป์ได้เตือนฮะมาสหลายครั้งว่าหากไม่ปล่อยตัวตัวประกัน ซึ่งรวมถึงพลเมืองอเมริกัน 7 คนก่อนเขาจะเข้ารับตำแหน่งอย่างเป็นทางการในวันที่ 20 มกราคม 2025 จะส่งผลให้ฝ่ายฮะมาสและพันธมิตร "ต้องชดใช้หนี้อย่างสาหัส" นักการทูตคนหนึ่งบอกกับเดอะวอชิงตันโพสต์ว่าทรัมป์กดดันให้ฝ่ายอิสราเอลยอมรับข้อตกลงดังกล่าว แหล่งข่าวจากอิสราเอลยังระบุด้วยว่ารัฐบาลทรัมป์ชุดใหม่ได้ฟื้นการเจรจาพักรบอีก เดอะนิวยอร์กไทมส์ยังแสดงความคิดเห็นเกี่ยวกับการมีส่วนร่วมอย่างหนักของไบเดินในการเจรจา โดยกล่าวถึงการที่แม็กเกิร์กร่วมมือกับสตีฟ วิตกอฟฟ์ ว่าที่ผู้แทนพิเศษของทรัมป์ในตะวันออกกลาง วิตกอฟฟ์กล่าวว่าแม็กเกิร์กที่ปรึกษาของไบเดนเป็น "ผู้นำ" ซึ่ง เดอะนิวยอร์กไทมส์ รายงานว่าทั้งสองฝ่ายเห็นว่ามีความถูกต้อง และทีมของไบเดนเป็นผู้ดำเนินการส่วนใหญ่

เมื่อวันที่ 17 มกราคม 2025 ข้อตกลงดังกล่าวได้รับการอนุมัติจากคณะรัฐมนตรีอิสราเอลและได้รับการลงนามโดยผู้เจรจาของคณะรัฐมนตรีด้วย